
	COMISIA JURIDICĂ, DE DISCIPLINĂ ŞI IMUNITĂŢI


	
	COMISIA PENTRU BUGET, FINANŢE ŞI BĂNCI

Bucureşti, 10.12.2014     

PL-x 337/2013/2014


RAPORT  COMUN 
asupra cererii de reexaminare a Legii privind modificarea şi completarea Legii nr. 656/2002 pentru prevenirea şi sancţionarea spălării banilor, precum şi pentru instituirea unor măsuri de prevenire şi combatere a finanţării actelor de terorism
 În conformitate cu prevederile art. 137 alin. (2) din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi împreună cu Comisia pentru buget, finanţe şi bănci au fost sesizate, spre reexaminare, la solicitarea Preşedintelui României cu Legea privind modificarea şi completarea Legii nr. 656/2002 pentru prevenirea şi sancţionarea spălării banilor, precum şi pentru instituirea unor măsuri de prevenire şi combatere a finanţării actelor de terorism                   (Plx 337/2013/2014).
Această Lege, adoptată de Parlamentul României, a fost transmisă spre promulgare Preşedintelui României la data de 30.11.2013. În temeiul articolului 77 alin. (2) din Constituţia României, republicată, la data de 19.12.2013, Preşedintele României a formulat o cerere de reexaminare din următoarele motive: 

1. Înlocuirea atribuţiei Oficiului de simplă informare a autorităţilor judiciare, cu atribuţia Oficiului de sesizare a Parchetului, aşa cum era  prevăzut iniţial, pentru a nu limita capacitatea operaţională a Oficiului şi de a nu-i reduce rolul la unul pur formal;

2. Includerea unui reprezentant al Asociaţiei Române a Băncilor în plenul Oficiului, ca structură deliberativă şi de decizie, precum şi a unui reprezentant al Serviciului Român de Informaţii.

În conformitate cu  prevederile art. 75 alin. (1) şi (3) din Constituţia României, republicată, şi ale art.92 alin. (1) din Regulamentul Camerei Deputaţilor, republicat, cu modificările şi completările ulterioare Camera Deputaţilor este Cameră decizională.

Senatul,  în calitate de primă Cameră sesizată, a respins cererea de reexaminare trimisă de Preşedintele României şi a adoptat Legea privind modificarea şi completarea Legii nr. 656/2002 pentru prevenirea şi sancţionarea spălării banilor, precum şi pentru instituirea unor măsuri de prevenire şi combatere a finanţării actelor de terorism , în şedinţa din 25.02.2014.

Legea supusă reexaminării are ca obiect de reglementare transpunerea dispoziţiilor art. 8 din Directiva 2010/78/UE a Parlamentului European şi a Consiliului din 24 noiembrie 2010 cu privire la competenţele diferitelor Autorităţi europene de supraveghere, precum şi stabilirea precisă a autorităţilor naţionale competente în domeniu în scopul informării Autorităţilor europene de supraveghere în domeniul luptei împotriva spălării banilor şi finanţării terorismului, având în vedere înfiinţarea Autorităţii de Supraveghere Financiară prin OUG nr. 93/2012, aprobată cu modificări şi completări prin Legea nr. 113/2013.

În conformitate cu prevederile art. 61 şi 63 din Regulamentul Camerei Deputaţilor, republicat, cu modificările şi completările ulterioare, membrii celor două Comisii au reexaminat Legea menţionată mai sus, în şedinţe separate. Astfel, Comisia juridică, de disciplină şi imunităţi a dezbătut această iniţiativă legislativă în şedinţa din data de 9 decembrie 2014, iar Comisia pentru buget, finanţe şi bănci, în şedinţa din data de 10 decembrie 2014.
La lucrările Comisiei juridice, de disciplină şi imunităţi şi-au înregistrat prezenţa un număr de 25 deputaţi din totalul de 27 de membri, iar la Comisia pentru buget, finanţe şi bănci şi-au înregistrat prezenţa un număr de 32 deputaţi din totalul de 34 de membri.
La dezbaterea acestui proiect de Lege au fost prezenţi, în calitate de invitaţi, domnul Nicolae Plăiaşu, preşedintele Oficiului Naţional de Prevenire şi Combatere a Spălării Banilor şi doamna Luminiţa Malanciuc din partea Asociaţiei Române a Băncilor. 

În urma reexaminării Legii privind modificarea şi completarea Legii nr. 656/2002 pentru prevenirea şi sancţionarea spălării banilor, precum şi pentru instituirea unor măsuri de prevenire şi combatere a finanţării actelor de terorism, membrii celor două Comsii au hotărât, cu unanimitate de voturi, adoptarea în parte a Cererii de reexaminare la solicitarea Preşedintelui României, în sensul respingerii capătului de cerere care se referă critica adusă în ceea ce priveşte atribuţia Oficiului de sesizare a Parchetului de pe langă Înalta Curte de Casaţie şi Justiţie, şi admiterea, de asemenea în parte, a celeilalte observaţii referitoare la componenţa Pelnului Oficiului. În acest sens, cu ocazia dezbaterilor asupra raportului inlocuitor, conform art. 137 alin. (3) din Regulamentul Camerei Deputaţilor, republicat, cu modificările şi completările ulterioare, membrii celor două Comisii vor propune modificări şi completări la art. 26 alin. (7) din Legea trimisă la promulgare.
În raport cu obiectul şi conţinutul său, Legea face parte din categoria legilor organice. 

